「皇家馬德里」跳轉嚟呢度。要睇第啲意思，請去「**皇家馬德里 (搞清楚)**」。

**皇家馬德里足球會**（**Real Madrid Club de Fútbol**，中文簡稱：**皇馬**）係西班牙首都馬德里嘅一間足球會，1902年3月6號成立，係而家歐洲至全世界球壇最成功嘅球會之一，2000年12月11號國際足球協會選咗皇家馬德里為20世紀最偉大嘅球會。

皇家馬德里喺歷史上一直係歐洲最成功嘅球會，曾經攞過14次歐聯冠軍，係目前贏得最多歐聯冠軍嘅球會。而本土方面一共攞到35次西班牙甲組聯賽冠軍、19次西班牙國王盃冠軍同埋12次西班牙超級盃。

皇家馬德里而家重有預備隊皇家馬德里卡斯迪拿（Real Madrid Castilla，打緊乙二組聯賽）同埋多支梯隊。

另外皇家馬德里喺1932年成立籃球隊－皇家馬德里特佳（Real Madrid-Teka），而且球隊成就同足球隊一樣咁勁，10次成為歐洲冠軍同多次成為本土籃球聯賽冠軍。

歷史
--

### 早年時期（1902年-1940年）

1905年嘅馬德里足球會
皇家馬德里原名「馬德里足球會」（Madrid Football Club），係一班球迷喺1902年3月6號成立，波衫係全白色、配白色短褲同藍襪。同年參加慶祝西班牙國王亞利方疎十三世登基而創辦嘅國王盃，但不敵巴塞隆拿。1904年馬德里足球會同同市嘅 Moderno Amicale 同 Moncloa 合併。球會成立冇幾耐就成為西班牙勁旅之一，更多次贏得西班牙國王盃。其中球會由1908年開始連續四年奪得國王盃，成為西班牙首間可以永久保存國王盃嘅球會。1910年球會委任英國人阿瑟·莊臣（Arthur Johnson）為第一位領隊。兩年後（1912年），當時一位寂寂無名嘅青年球員加入球隊，佢叫做聖地牙哥·班拿貝（Santiago Bernabéu）——即係後嚟帶領皇馬走上高峰嘅球會主席。經過長久嘅奮鬥，馬德里足球會喺1916年重奪國王盃。1917年，亞利方疎十三世為表揚球隊佳績，向馬德里足球會賜封「皇家」（Real）頭銜。1920年6月26號，「皇家馬德里」成為球會正式名。

會徽
--

皇家馬德里未成立前嘅隊徽最初係喺1902年根據章程設計出嚟，徽章係藍底配白色字嘅「**M**」、「**F**」同「**C**」（皇家馬德里前身馬德里足球會嘅開頭字母）組合。1908年，會徽外側加上圓圈。

* 1920年，獲國王賜封「皇家」嘅尊稱，徽章加咗個皇冠。隊名變做「**Real Madrid Foot-Ball Club**」，以英文表示。
* 1931年，西班牙改為共和制，會徽上唔可以再有皇冠。同時，徽章中開始出現緞帶，佢紫色嘅顏色標誌住卡斯蒂亞地區。
* 1941年，皇冠再次加入徽章。此外，由嗰時開始，球會開始用西班牙文表示，其後會徽中緞帶嘅用色、文字嘅布局不斷改進，直到成為今日嘅造型。

主場
--

班拿貝球場
馬德里足球會（皇家馬德里前身）初時係選用Campo de O'Donnell為主場，1923年5月17號球隊改用可容納8,000人嘅Campo de Ciudad Lineal，但只係用住先。翌年轉到Estadio de Chamartin作賽，一座容納大約25,000人並見證皇家馬德里奪得第一個球會錦標嘅球場，其後呢座球場一直用到1947年，由班拿貝球場取代。

聖地亞哥·班拿貝球場（El Estadio Santiago Bernabeu）係家下皇家馬德里嘅主場球場，可以容納80,354人，由當時只上任一年嘅會長班拿貝計劃興建，1944年10月27號開始動工，1947年12月14號正式落成，起初球場名為Estadio Chamartin，之後舉行球場第一場比賽對葡萄牙嘅比蘭倫斯（Os Belenenses）。1955年1月4號，球會官方正式將球場命名做聖地牙哥·班拿貝球場，以紀念功不可沒嘅班拿貝會長。球會容量隨後不繼增加，1952年曾經可容納多達120,000人，之後球場因為成為1982年世界盃舉行場地而要進行大規模更新，但80年代發生多宗球場意外，歐洲足協因此下令大部分球場由企位改建為全座位，1982年後進行過3次大規模改建，容量不斷下降到而家嘅80,000人。2005年後班拿貝球場被歐洲足協評選為五星級球場（被評定為五星級球場就代表球場可以搞歐洲聯賽冠軍盃決賽），喺2009/10年度賽季成為歐洲聯賽冠軍盃決賽舉行場地。

詳細
資料來源：皇馬官網

錦標
--

皇家馬德里喺歷史上一直係歐洲最成功嘅球會之一，曾經蠃過12次歐聯冠軍，係贏得最多歐聯冠軍嘅球會。喺本土方面一共蠃咗32次西甲冠軍同19次西班牙國王盃冠軍。

### 本土

* 西班牙甲組足球聯賽：35次

1931/32、1932/33、1953/54、1954/55、1956/57、1957/58、1960/61、1961/62、1962/63、1963/64、1964/65、1966/67、1967/68、1968/69、1971/72、1974/75、1975/76、1977/78、1978/79、1979/80、1985/86、1986/87、1987/88、1988/89、1989/90、1994/95、1996/97、2000/01、2002/03、2006/07、2007/08、2011/12、2016/17、2019/20、2021/22
* 西班牙國王盃：20次

1905、1906、1907、1908、1917、1934、1936、1946、1947、1962、1970、1974、1975、1980、1982、1989、1993、2011、2014、2023
* 西班牙聯賽盃：1次

1985
* 西班牙超級盃：12次

1988、1989、1990、1993、1997、2001、2003、2008、2012、2017、2019/20、2021/22
### 歐洲

* 歐洲聯賽冠軍盃：14次

1955/56、1956/57、1957/58、1958/59、1959/60、1965/66、1997/98、1999/00、2001/02、2013/14、2015/16、2016/17、2017/18、2021/22
* 歐洲足協盃：2次

1984/85、1985/86
* 歐洲超級盃：5次

2002、2014、2016、2017、2022
### 全球

* 洲際盃：3次

1960、1998、2002
* 世界冠軍球會盃：5次

2014、2016、2017、2018、2022

球員
--

### 現役球員

2021年9月30號更新

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| 號碼 |  | 位置 | 球員名 |
| --- | --- | --- | --- |
| 1 | 比利時 | 龍 | 古圖奧斯 |
| 2 | 西班牙 | 後 | 卡華積 |
| 3 | 巴西 | 後 | 米列圖 |
| 4 | 奧地利 | 後 | 阿拿巴 |
| 5 | 西班牙 | 後 | 華利祖 |
| 6 | 西班牙 | 後 | 拿祖 |
| 7 | 比利時 | 前 | 夏薩特 |
| 8 | 德國 | 中 | 卻奧斯 |
| 9 | 法國 | 前 | 卡廉賓森馬 |
| 10 | 克羅地亞 | 中 | 摩迪 |
| 11 | 西班牙 | 中 | 阿辛斯奧 |
| 12 | 巴西 | 後 | 馬些路（隊長） |
| 13 | 烏克蘭 | 龍 | 路恩 |
| 14 | 巴西 | 中 | 卡斯米路 |

 |  | 

| 號碼 |  | 位置 | 球員名 |
| --- | --- | --- | --- |
| 15 | 烏拉圭 | 中 | 華維迪 |
| 16 | 塞爾維亞 | 前 | 祖域 |
| 17 | 西班牙 | 前 | 華斯基斯 |
| 18 | 威爾斯 | 前 | 加里夫巴利 |
| 19 | 西班牙 | 中 | 些巴路斯 |
| 20 | 巴西 | 前 | 雲尼斯 |
| 21 | 巴西 | 前 | 洛迪高 |
| 22 | 西班牙 | 中 | 伊斯高 |
| 23 | 法國 | 後 | 文迪 |
| 24 | 多米尼加 | 前 | 馬利安奴 |
| 25 | 法國 | 中 | 卡馬雲加 |
| 27 | 西班牙 | 中 | 白蘭高 |
| 32 | 西班牙 | 後 | 古斯亞 |

 |

### 效力過嘅球星

* 簡尼沙里斯
* 希亞路
* 摩連迪斯
* 麥馬拿文
* 卡路士
* 馬基列尼
* 費高
* 施丹
* 碧咸
* 奧雲
* 羅賓奴
* 簡拿華路
* 沙維奧拿
* 朗拿度
* 魯爾
* 卡卡
* 卡斯拿斯
* 基斯坦奴朗拿度

球會紀錄
----

* 奪得聯賽冠軍最多嘅會長：巴拿貝（Santiago Bernabeu），在任32年（1943-1975年），贏得16次聯賽錦標
* 奪得聯賽冠軍最多嘅領隊：文奴斯（Miguel Munoz），在任13年半（1960-1974年），贏得9次聯賽錦標
* 奪得聯賽冠軍最多嘅球員：真圖（Francisco Gento），效力18年（1953-1971年），贏得12次聯賽錦標
* 上陣次數最多球員（所有賽事）：魯爾（Raúl González Blanco，1994-2010年），711場
* 最多入波球員（所有賽事）：魯爾（Raúl González Blanco，1994-2010年），入咗323球
* 一季最多聯賽入波球員：基斯坦奴朗拿度（Cristiano Ronaldo，2011-2012年球季射入46球）
* 一季最高聯賽入波：121球（2011-2012年球季，平均每場射入3.18球）
* 一季最多主場聯賽勝仗：18場（1987-1988年球季，共19場主場賽事）
* 一季最高主場聯賽入波：78球（1989-1990年球季，平均每場主場射入4.1球）
* 一季最少主場失波：8球（1994-1995年球季，平均每場主場只失0.4球）
* 全季保持不敗：1931-1932年球季
* 主場保持最長不敗場數：121場（1957年2月17號至1965年3月7號，連跨9屆聯賽）
* 提早5輪宣佈奪標：1960-1961年球季，1962-1963年球季，1974-1975年球季
* 聯賽最大勝仗：11 - 1 對艾治（Elche）（1960年2月7號，1959至60年甲組聯賽）
* 盃賽最大勝仗：11 - 1 對巴塞隆拿（1943年6月13號，西班牙盃）
* 聯賽最大敗仗：1 - 9 對愛斯賓奴（1930年3月3號）

濕碎嘢
---

以前香港新聞界普遍將皇家馬德里譯錯做「真馬德里」，因為嗰陣啲人唔識西班牙文，見到個字同英文嘅real一樣就噉譯，但係唔知道西班牙文嘅real有兩個詞源。兩個字都係嚟自拉丁文，但其中一個嚟自rēgālis，即係「皇家」，同英文regal同埋royal係同源詞；另一個嚟自reālis，先至係「真」嘅意思，同英文嘅real係同源詞。兩個字係咁啱得咁橋寫法一樣，但係意思完全唔同。

參考
--

1. ↑  "El Bernabéu estrena 900 localidades más". as.com. 喺20 October 2011搵到.
2. ↑  "World Football: The 11 Most Successful European Clubs in History". 喺22 January 2012搵到.
3. 1 2  Real Madrid C.F. Official Web Site. "History (1902-1911)". 喺2007年12月17號搵到.
4. ↑  Real Madrid C.F. Official Web Site. "History (1912-1921)". 喺2007年12月17號搵到.
5. ↑  轉會市場

睇埋
--

* 皇家馬德里籃球隊

出面網頁
----


維基同享有多媒體嘅嘢：  
**Real Madrid C.F.**

* 皇家馬德里足球會嘅官方網站

| * 睇
* 傾
* 改
西班牙甲組足球聯賽 |
| --- |
| 畢爾包 · 馬德里體育會 · 巴塞隆拿 · 皇家貝迪斯 · 切爾達 · 拉科魯尼亞 · 愛斯賓奴 · 基達菲 · CF格蘭納達 · 利雲特 · 馬拉加 · 馬略卡 · 奧沙辛拿 · 華歷簡奴 · 皇家馬德里 · 皇家社會 · 西維爾 · 華倫西亞 · 華拉度列 · 薩拉戈薩 |

| * 睇
* 傾
* 改
2022–23年歐洲聯賽冠軍盃 |
| --- |
| 冠軍 | 曼城 |
| 亞軍 | 國際米蘭 |
| 四強出局 | 皇家馬德里 · AC米蘭 |
| 八強出局 | 拿坡里 · 車路士 · 拜仁慕尼黑 · 賓菲加 |
| 十六強出局 | 巴黎聖日耳門 · 利物浦 · 波圖 · 熱刺 · 多蒙特 · 法蘭克福 · 布魯日 · RB萊比錫 |
| 分組賽出局 | 薩爾斯堡 · 薩格勒布戴拿模 · 巴塞隆拿 ·  · 馬德里體育會 · 海法馬卡比 · 士砵亭 · 馬賽 · 薩克達 · 些路迪 · 西維爾 · 哥本哈根 · 格拉斯哥流浪 · 祖雲達斯 · 阿積士 · 利華古遜 · 柏辛域陀尼亞 |